Նիսի գեղարվեստի թանգարան

Գեղարվեստի թանգարան, քաղաքային թանգարան Նիսում, Ֆրանսիա։ Թանգարանը կրում է հայտնի նկարիչ և գծանկարիչ  Ժյուլ Շերեի անունը։ Թանգարանում կա նրա ստեղծագործությունների կարևոր հավաքածու։

Պալատ 
1878 թվականին իշխան Լև Վիկտորովիչ Կոչուբեյը, որը 1859 թվականից Ալեքսանդր II կայսեր գաղտնի գործակալն էր, իր կնոջ` Ելիզավետա Վասիլևնայի հետ գալիս է Նիս։  Իշխանուհին հողատարածք է ձեռք բերում և այնտեղ սկսում առանձնատուն կառուցել նոեռենեսանսի ոճով։

1881 թվականին պալատը դեռևս անավարտ էր։ Հնարավոր է աշխատանքների դանդաղ ընթանման պատճառով իշխանուհին որոշում է վաճառել դեռ շինարարության փուլում գտնվող առանձնատունը։ 1883 թվականի ապրիլի 18-ին պալատը վերցնում է ամերիկացի արդյունաբերող Ջեյմս Թոմպսոնը։ Շինարարության ավարտման փուլում աշխատանքները ղեկավարում էր իտալացի ճարտարապետ Կոնստանտին Սկալան։ Թոմպսոնը իր միջոցներն օգտագործում էր, որպեսզի պալատը վերջնական տեսք ստանա ըստ իր ճաշակի։ Նա մահացավ պալատում 1897 թվականի դեկտեմբերի 11-ին։ 1920 թվականին պալատը վաճառվեց։

1925 թվականին պալատը ձեռք են բերում Նիսի քաղաքային իշխանությունները, որպեսզի այնտեղ տեղադրեն գեղարվեստի թանգարանը։ 1928 թվականին պալատում բացվում է թանգարանը։

1976 թվականի դեկտեմբերի 17-ին կառույցը հայտարարվեց որպես Ֆրրանսիայի պատմական հուշարձան։

Թանգարան 
Թանգարանի սկիզբը դրել է Ֆրանսիայի կայսր Նապոլեոն III-ը 1860 թվականին, երբ քաղաքին է նվիրել մի քանի նկար։ Այն ժամանակ դրանք տեղադրված էին քաղաքային գրադարանի և ոստիկանության շենքերում։ Այնուհետև դրանք հայտնվել են մի քանի այլ վայրերում այնքան ժամանակ, մինչև քաղաքային իշխանությունները գնեցին Թոմպսոնի առանձնատունը և այնտեղ բացեցին թանգարանը ։

Թանգարանի հավաքածուն լրացվել է մասնավոր նվիրատվություններով։

Հավաքածուներ 
Թանգարանի հավաքածուները ցուցադրվում են պալատի երկու հարկերում։ Առաջին հարկի երկու սրահներում ցուցադրված են 17-18-րդ դարերի ստեղծագործություններ, այդ թվում այնպիսի նկարիչների, ինչպիսիք են` Ժան Օնորե Ֆրագոնարը, Հյուբեր Ռոբերը, Դոնատո Կրետին։ Երրորդ սրահում ցուցադրված են Վան Լոո նկարիչների դինաստիայի վարպետների նկարները։ Նրանցից առավել հայտնի է Շառլ-Ամադեյ-Ֆիլիպպ Վան Լոոն, որը ծնվել է 1705 թվականին, եղել է պալատական գեղանկարիչ։ Մեծ պատկերասրահը նվիրված է 19-րդ դարի սալոնային գեղանկարչությանը։ Այս դահլիճի ելքը տանում է դեպի ձմեռային այգի, որտեղ գտնվում է Օգյուստ Ռոդենի «Բրոնզե դար» քանդակը  (1877թվական)։

Երկրորդ հարկ տանող աստիճանասանդուղքի մոտ տեղադրված են Ժյուլ Շերեի պլակատները, որոնք փոխվում են 3 ամիսը մեկ։ Վերին հարկը նվիրված է 19-րդ դարավերջի և 20-րդ դարի սկզբի գեղանկարչությանը, կան նաև մի քանի քանդակներ։ Այնտեղ ներկայացված նկարիչներից կարելի է առանձնացնել Պիեռ Բոնարին, Լյուկ-Օլիվյե Մերսոնին, Էժեն Բուդենին, իմպրեսիոնիստներ Կլոդ Մոնեին, Ալֆրեդ Սիսլեյին։

Առանձին սրահում ներկայացված են Ռաուլ Դյուֆիի աշխատանքները, որի կինը` Էժենի Բրիսոնը, ամուսնու մահից հետո  հայրենի քաղաքին է նվիրել նրա աշխատանքների հավաքածուն, որի մեջ մտնում են 28 յուղանկարներ, 97 նկարներ և փորագրություններ, գործվածքներ և կերամիկա։

Ծանոթագրություններ

Արտաքին հղումներ 
 Официальный сайт музея
 Conseil général des Alpes-Maritimes — Route des jardins : Musée Chéret

Ֆրանսիայի թանգարաններ
Ֆրանսիայի պատկերասրահներ
1928 հիմնադրումներ
 Կատեգորիա:1928 հիմնադրված թանգարաններ